b'\n_START_ARTICLE_\nUlosotto\n_START_SECTION_\nUlosotto Suomessa\n_START_PARAGRAPH_\nSuomessa tehd\xc3\xa4\xc3\xa4n vuosittain noin 2\xe2\x80\x933 miljoonaa ulosottohakemusta. Niill\xc3\xa4 yritet\xc3\xa4\xc3\xa4n peri\xc3\xa4 miljardien eurojen arvosta saatavia. Joka kahdestoista suomalainen joutuu vuosittain ulosoton velalliseksi. Yhdell\xc3\xa4 velallisella on ulosotossa noin viisi velkaa, ja yleens\xc3\xa4 my\xc3\xb6s viisi velkojaa. Vuoden 2016 lopulla ulosotossa oli vajaat 500\xc2\xa0000 henkil\xc3\xb6\xc3\xa4._NEWLINE_Ulosotto on Suomessa tehokasta. Ulosottomiehet tekev\xc3\xa4t vuosittain yli 600 000 ulosmittausta. Kolmannes niist\xc3\xa4 kohdistuu palkkaan, el\xc3\xa4kkeeseen tai vastaavaan toistuvaistuloon. Kiinteist\xc3\xb6j\xc3\xa4 ulosmitataan vuositain l\xc3\xa4hes 10 000 ja asunto-osakeyhti\xc3\xb6n osakkeita yli 11 000. Hieman yli viidennes saatavista onnistutaan perim\xc3\xa4\xc3\xa4n ulosotolla. Se on kansainv\xc3\xa4lisesti poikkeuksellisen hyv\xc3\xa4 tulos._NEWLINE_Ulosotossa velallisena on p\xc3\xa4\xc3\xa4s\xc3\xa4\xc3\xa4nt\xc3\xb6isesti luonnollinen henkil\xc3\xb6, enimm\xc3\xa4kseen kuluttaja-palkansaaja. Hakijana on tyypillisesti institutionaalinen velkoja, useimmiten julkisyhteis\xc3\xb6. Tavallisesti velkoja odottaa passiivisena, mihin tulokseen ulosottomiehen toimet johtavat.\n_START_SECTION_\nSuomen ulosottok\xc3\xa4yt\xc3\xa4nt\xc3\xb6\n_START_PARAGRAPH_\nSuomessa yksityisoikeudellisen velvoitteen t\xc3\xa4yt\xc3\xa4nt\xc3\xb6\xc3\xb6npano edellytt\xc3\xa4\xc3\xa4 tuomioistuimen tuomiota, mutta julkisoikeudellinen saatava, kuten vero, voidaan ulosmitata ilman maksuvelvollisuuden vahvistamista. Ulosotto on erityist\xc3\xa4yt\xc3\xa4nt\xc3\xb6\xc3\xb6npanon yleisnimitys. Sen t\xc3\xa4rkein laji on ulosmittaus eli raham\xc3\xa4\xc3\xa4r\xc3\xa4isen velvoitteen t\xc3\xa4yt\xc3\xa4nt\xc3\xb6\xc3\xb6npano. Ulosottoon kuuluu my\xc3\xb6s irtaimen esineen tai kiinteist\xc3\xb6n luovutustuomion pakkot\xc3\xa4yt\xc3\xa4nt\xc3\xb6\xc3\xb6npano, hallinnan palauttaminen kuten h\xc3\xa4\xc3\xa4t\xc3\xb6 sek\xc3\xa4 teetto-, kielto- ja siet\xc3\xa4mistuomioiden t\xc3\xa4yt\xc3\xa4nt\xc3\xb6\xc3\xb6npano. Ulosoton muoto on my\xc3\xb6s lapsen huoltoon tai tapaamisoikeuteen liittyv\xc3\xa4n p\xc3\xa4\xc3\xa4t\xc3\xb6ksen toteuttaminen._NEWLINE_Alueellisena ulosottoviranomaisena Suomessa toimii kihlakunnan ulosotto-osasto tai ulosottovirasto. N\xc3\xa4it\xc3\xa4 johtaa johtava kihlakunnanvouti, jonka alaisuudessa ty\xc3\xb6skentelee kihlakunnanvouteja sek\xc3\xa4 kihlakunnanulosottomiehi\xc3\xa4. Ulosottomenettelyst\xc3\xa4 voidaan valittaa erikseen m\xc3\xa4\xc3\xa4r\xc3\xa4ttyihin k\xc3\xa4r\xc3\xa4j\xc3\xa4oikeuksiin joko ulosottovalituksella tai voudin osoituksen mukaisesti t\xc3\xa4yt\xc3\xa4nt\xc3\xb6\xc3\xb6npanoriitana._NEWLINE_Ellei velallisella ole rahaa, voidaan h\xc3\xa4nelt\xc3\xa4 ulosmitata muuta omaisuutta. Omaisuus myyd\xc3\xa4\xc3\xa4n joko julkisella pakkohuutokaupalla tai muulla tavalla. Saadut rahat k\xc3\xa4ytet\xc3\xa4\xc3\xa4n velkojen maksuun._NEWLINE_Vuonna 2015 velallisen pankkitililt\xc3\xa4 voidaan ulosottaa kaikki ne rahat, jotka ylitt\xc3\xa4v\xc3\xa4t 1021,05 euroa. On tavallista, ettei tilill\xc3\xa4 ole riitt\xc3\xa4v\xc3\xa4sti rahaa ulosmitattavaksi. Jotkut velalliset pyrkiv\xc3\xa4t pit\xc3\xa4m\xc3\xa4\xc3\xa4n pankkitilins\xc3\xa4 saldon suojaosuuden alapuolella, jotta ulosotto ei veisi heid\xc3\xa4n varojaan. Ulosottomiehell\xc3\xa4 on oikeus saada tilitiedot tiedustelemalla niit\xc3\xa4 pankilta. Velalliselle t\xc3\xa4st\xc3\xa4 ei ilmoiteta. Tilivarojen ulosmittaus voikin tulla velalliselle yll\xc3\xa4tyksen\xc3\xa4._NEWLINE_Sosiaalitukia ei l\xc3\xa4ht\xc3\xb6kohtaisesti ulosmitata. Jos tukea ei k\xc3\xa4yt\xc3\xa4 siin\xc3\xa4 kuussa, kun se on maksettu, s\xc3\xa4\xc3\xa4stynyt tuki voidaan kuitenkin ulosmitata. _NEWLINE_Mik\xc3\xa4li velallinen todetaan ulosotossa varattomaksi, ulosotto raukeaa ja asianomaisille toimitetaan varattomuustodistus, jonka seurauksena on maksuh\xc3\xa4iri\xc3\xb6merkint\xc3\xa4. Jos vastaajaa ei tavoiteta, asianomistajille toimitetaan estetodistus.  _NEWLINE_Maksuh\xc3\xa4iri\xc3\xb6merkint\xc3\xa4 seuraa my\xc3\xb6s silloin, jos toistuvaistulon ulosmittaus tai sen sijaan tehty maksusuunnitelma on ollut voimassa v\xc3\xa4hint\xc3\xa4\xc3\xa4n 18 kuukautta viimeksi kuluneiden 2 vuoden aikana. _NEWLINE_Velkaongelmien ennalta ehk\xc3\xa4isemiseen on olemassa kunnallinen velkaneuvontamenettely.'